মাদারীপুর, ১৩ জুলাই (শীর্ষ নিউজ ডটকম): শিবচরের বন্দরখোলা ইউনিয়ন পরিষদের ৭ নম্বর ওয়ার্ডের বিজয়ী ইউপি সদস্য আদম আলী বেপারীর বাড়িতে পরাজিত ইউপি সদস্য কালাম ঢালীর সমর্থকরা হামলা চালিয়েছে। আজ বুধবার দুপুরে এ হামলা ও সংঘর্ষের ঘটনা ঘটে। সংঘর্ষে উভয় পক্ষের মহিলাসহ ১৫ জন আহত হয়। এ ব্যাপারে ইউপি সদস্য বাদী হয়ে শিবচর থানায় একটি লিখিত অভিযোগ করেন। আহতদের শিবচর উপজেলা স্বাস্থ্য  কমপ্লেক্সে ভর্তি করা হয়েছে।  এলাকাবাসী ও হাসপাতালে চিকিৎসাধীন আহতরা জানায়, গত ১ জুন অনুষ্ঠিত নির্বাচনের দিন রাতে বন্দরখোলা ইউনিয়নের ৭ নম্বর ওয়ার্ডের নবনির্বাচিত ইউপি সদস্য আদম আলী বেপারীর ওপর পরাজিত প্রার্থী কালাম ঢালী হামলা চালায়। এরই জের ধরে আজ সকালে বন্দরখোলা ইউনিয়নের মফিদুল্যাহ হাওলাদার কান্দি গ্রামে বিজয়ী ইউপি সদস্য আদম আলী বেপারী ও পরাজিত কালাম ঢালীর সমর্থকদের মধ্যে তুচ্ছ ঘটনা নিয়ে কথা কাটাকাটি হয়। একপর্যায়ে দুপুরে পরাজিত ইউপি সদস্য কালাম ঢালীর নেতৃত্বে সোনামিয়া ঢালী, আলতাব ঢালী, রোকন ঢালী ও  শাহীন ঢালীসহ ২০/২৫ জনের একটি দল বিজয়ী ইউপি সদস্য আদম আলী বেপারীর বাড়িতে হামলা চালায়। পরে উভয় পক্ষের মধ্যে সংঘর্ষের ঘটনা ঘটে। এতে আহত হয়- মো. লিটন বেপারী (২৫), ইউপি সদস্য আদম আলী বেপারী (৫০), মো. তোফাজ্জেল বেপারী (৪৫), মো. টুকু বেপারী (৪০), তোতা বেপারী (৬৫), লাকি আক্তার (৪০), ঝুমুর আক্তার (২৫), রত্না বেগম (৩৫), পরাজিত প্রার্থী কালাম ঢালী (৪০), সোনা মিয়া ঢালী (৬০), নোয়াব ঢালীসহ (৩০) ১৫ জন।  এ ব্যাপারে ইউপি সদস্য আদম আলী বেপারী জানান, হামলাকারীরা তার বসতঘরে হামলা ও ভাঙচুর চালিয়ে লুটপাট করেছে। এ সময় তার ছেলে  লিটন বেপারীর গলা থেকে একটি স্বর্ণের চেইন ও ৫০ হাজার টাকা ছিনিয়ে নিয়েছে বলেও জানান তিনি।  শিবচর থানার কর্তব্যরত এএসআই তপন কুমার জানান, এলাকার পরিস্থিতি বর্তমানে শান্ত রয়েছে। থানায় ইউপি সদস্য আদম আলী বেপারী একটি অভিযোগ দায়ের করেছেন। তদন্ত সাপেক্ষে ব্যবস্থা নেয়া হবে বলে জানান তিনি।  (শীর্ষ নিউজ ডটকম/প্রতিনিধি/এনডিএস/এআইকে/১৯.০০ ঘ.)